**Opprydning:** Denne artikkelen trenger en opprydning for å oppfylle Wikipedias kvalitetskrav. Du kan hjelpe Wikipedia ved å forbedre den. Mangler som er blitt anført: **Blomsterspråk + eksterne lenker i tekst**

**Kim Andersen Gibson** (født 13. mars 1987 i Oslo) er en norsk kampsportutøver og trener, kjent for sitt engasjement innen den kinesiske kampsporten wushu, også kjent som kung fu. I 2017 ble Gibson anerkjent av den kjente kampsportutøveren og filmstjernen Jet Li med en internasjonal dokumentar om hans tøffe liv som utøver og trener: Hero in All of Us.

Som utøver er han blant Norges mestvinnende kampsportutøvere internasjonalt, og han har i tillegg hatt en fremtredende rolle som leder og trener innen norsk wushu, spesielt gjennom stiftelsen av Oslo Wushu Team i 2007. I tillegg til sitt virke som trener og utøver er han internasjonalt kjent for sitt arbeid som promotor for idretten og har hatt flere oppdrag for de internasjonale særforbundene IWUF og EWUF - blant annet er han grunnlegger av Oslo Wushu Open, et av Europas fremste stevner som årlig samler flere hundre utøvere fra en rekke nasjoner.

Han har gjort idretten kjent i norske medier gjennom reportasjer og opptredener på NRK, TV2, VGTV og andre norske aviser. Også internasjonalt har han flere ganger vært på amerikanske ESPN og en rekke kinesiske TV-kanaler.

Tidlig karriere
---------------

Gibson begynte å trene den vietnamesiske kampsporten hiep vo mon under Master Do Van Thach i Oslo Kungfu Klubb da han var tolv år gammel. Interessen for kampsport tok seg for alvor opp da han startet sin konkurransekarriere hvor han vant blant annet fikk delta som gjesteutøver i Karate med sølv og bronse under Norgesmesterskapet for juniorer i 2002 og 2003, samt gull i lagklassen under Budo Nord Karate World Cup i 2004. Det ble også en rekke medaljer i hiep vo mon, blant annet gull i det åpne kampmesterskapet Master Cup i 2005 og en rekke gull- og andre medaljer i stilartens årlige mønsterkonkurranser i perioden 2000–2006.

Han ble introdusert for wushu i 2004 da Oslo Kungfu Klubb i samarbeid med Norges Kampsportforbund og Bergen Taijiquanklubb ønsket å satse på grenen som nylig var godkjent som olympisk gren av Den internasjonale olympiske komité.

Wushuens oppstart i Norge
-------------------------

De første møtene med wushu var gjennom lærere fra Beijing Sports University som i perioden 2004–2006 jevnlig kom til Oslo og Bergen for å holde introduksjonsseminarer i idretten. Etter å ha blitt introdusert for oppvisningsgrenen taolu under en treningsleir med Stockholm Wushu Skola og den svenske landslagstreneren Nicklas Sigurdh ble dette fokuset i årene som kom.

Gibson deltok på Norges Kampsportforbunds første dommerutdannelse i wushu i 2004 og ble med det i det første norske dommerkorpset da den første wushu-konkurranse ble arrangert i Norge i februar 2005.

I 2006 ble Norges første landslagstropp i wushu tatt ut av Norges Kampsportforbund. Gibson ble sammen med fire andre utøvere plukket ut til å representere Norge under Europamesterskapet som ble arrangert ved Venezia i Italia. Gibson oppnådde en 15.-plass i klassen Nanquan for herrer.

Han vant det første Norgesmesterskapet i wushu i Bergen 2007, i tillegg tok han sølv og bronse under det første nordiske mesterskapet, som ble arrangert i Oslo samme år.

I månedene mellom det nordiske mesterskapet og NM forlot Gibson og hans treningspartner Christopher Eidsvaag Oslo Kungfu Klubb og stiftet Oslo Wushu Team, hvor de satset utelukkende på kinesisk wushu som konkurranseidrett i henhold til kinesiske og internasjonale standarder.

Videre wushukarriere og proffopphold i Kina
-------------------------------------------

EM 2006 i Italia førte til at Gibson satset på wushu som heltidsbeskjeftigelse. Han påbegynte et trenings- og konkurranseregime med en rekke europaturnéer med treningsleirer og konkurranser. I 2008 vant han sin første internasjonale medalje utenfor Norden da det ble sølv i London International Wushu Open før han senere også tok sølv i verdenscupen i Italia. Hans første internasjonale gull ble vunnet under Czech Open International Wushu Tournament i Praha samme år.

Han ble tilbudt et wildcard inn til multi-sport-arrangementet World TreX-Games i Busan, Korea hvor han fikk sin debut mot asiatiske proffutøvere.

Senere i 2008 flyttet han til Kina og Shanghai Ruida School, hvor han trente med skolens profesjonelle wushulag under ledelse av Yang Chengbin, tidligere hovedtrener for provinslaget til Anhui. Som medlem av skolens profflag ble han også med da gruppen holdt oppvisning under den kinesiske nyttårsgallaen i Qingpu-disktriktets konserthus.

Etter oppholdet i Kina vant han Czech Open på ny, samt UK Kung Fu Games. Han ble tatt ut på det norske VM-laget i wushu i 2009. Her tok han en 25.-plass i Nandao og 33.-plass i Nanquan.

VM og EM-deltakelser
--------------------

Med totalt fire EM- og fem VM-deltakelser er Gibson Norges mest erfarne utøver på toppnivå. Etter hans to toppår i 2008 og 2009 innen moderne stiler skiftet han retning mot tradisjonelle stiler, også kjent som Kung Fu. Dette resulterte i hans og Norges første VM-medalje i wushu, da han tok bronse under det tradisjonelle verdensmesterskapet som ble arrangert ved Wudang-fjellkjeden i Kina. I 2012 tok han to bronsemedaljer i tilsvarende mesterskap ved Huangshan i Kina. De tradisjonelle mesterskapene har en fordelaktig premiering av utøvere, noe som gjorde at det dermed også var lettere å ta medalje i disse grenene enn i de offisielle moderne toppidrettskonkurransene. Under VM i Jakarta, Indonesia 2015 gjorde Gibson comeback i det moderne toppidrettsmesterskapet og kom på 13.-plass. Mesterskapet fikk stor mediedekning og worldwushu.tv ble lansert, samtidig som både NRK og TV2 laget forhåndsreportasjer.

Etter å ha deltatt i tre EM på rad (2006 Italia, 2008 Polen, 2010 Tyrkia) med en 8. og to 5.-plasser som bestenoteringer gjorde han comeback under Europamesterskapet 2014 i Romania med sin første EM-medalje da han tok bronse. I samme mesterskap ble også hans elev Milos Joksimovic den første norske europamester i wushu.

FRIKAR og scenekunst
--------------------

Gjennom sin erfaring som wushu-utøver har Gibson fått jobbe som medkoreograf og utøvende kunstner for en rekke oppsetninger og forestillinger, spesielt med dansegruppen Frikar og dets koreograf Hallgrim Hansegård.

Med Frikar har han vært medvirkende i følgende prosjekter:

* Koordinator og medkoreograf for oppsetning av kinesisk kampsport og norsk dans under Norges dag under verdensutstillingen EXPO i Shanghai.
* Utøver og danser under Statoils nyttårsgalla med TrondheimSolistene i Olavshallen.
* Koordinator og kampsportkonsulent for forestillingen *8,* som også var på norgesturné.
* Gjennom disse oppdragene har han også fått andre oppdrag innen scenekunst blant annet med Heidi Ruud Ellingsen i Det norske teatret sin oppsetning av *Den Hemmelege Hagen* og som kungfu-konsulent for Camilla Tellefsens oppsetning *Gamer*.
* Han deltok i ungdomsmusicalen *Spring Up* av Elin Høyholm, Peter Baden og Ingrid Danbolt på Den Norske Opera & Ballett.
* Under premieren av *The Karate Kid* i Harald Zwarts hjemby Fredrikstad holdt han en oppvisning på den røde løperen for filmstjernene Will Smith og Jackie Chan.

Trenerkarriere og utdannelse
----------------------------

Etter å ha tatt sitt første trenerkurs som 15-åring har Gibson jobbet som kampsporttrener, gruppetimeleder på treningssentre, personlig trener og fysisk trener. Hovedsakelig har han siden 2007 fungert som hovedtrener for Oslo Wushu Team, hvor han har vært treneren bak 56 NM-gull, to EM-gull, seks EM-medaljer, samt en rekke åpne internasjonale mesterskapsmedaljer.

Da han i 2012 ble ferdigutdannet med bachelor i idrettsvitenskap ved SSC i Cornwall ble det også mer fokus på generell fysisk trening og tilrettelegging. Den profesjonelle trenerkarrièren ble startet som lærling hos NBA-laget Indiana Pacers og i 2014 signerte han som hovedtrener off ice (fysisk trening) hos Manglerud Star ishockey i den norske eliteserien GET-ligaen, en rolle han hadde gjennom 3 sesonger.

Etter å ha fostret opp en rekke juniorutøvere og internasjonale medaljører ble han i 2016 ansatt av Norges Kampsportforbund som norsk landslagstrener i kinesiske kampidretter, og på sine to første oppdrag i EM og VM tok norske utøvere 3 EM-gull, 3 EM-sølv, 2 EM-bronse og 1 VM-bronse i Wushu og Taiji (Tai Chi). Da det på ny var EM i 2018 tok Norge hjem 1 gull, 1 sølv og 2 bronsemedaljer. Norge har i denne perioden gått fra å være en B-nasjon som aldri hadde tatt noen internasjonale mesterskaps-medaljer til å være en av svært få nasjoner med medaljer i tre EM på rad.

Etter suksessen med å bygge kultur for norske juniorutøvere ble han i 2019 også ansatt av det Svenska Kung Fu & Wushu Förbundet som svensk landslagstrener. Norge og Sverige fungerer nå som et samlet landslag med utøvere fra to nasjoner.

8. januar 2020 ble en merkedato for internasjonal Wushu, da det ble innlemmet i det offisielle olympiske program under Ungdoms-OL i 2022. Hovedmålet blir derfor å kvalifisere minst en utøver i aldersgruppen 15-17 år til dette mesterskapet.

Meritter
--------

Landslagsutøver for Norges Kampsportforbunds landslag i wushu fra 2006-2017. Vunnet totalt 45 gull (26 internasjonale), 23 sølv og 13 bronse.

  

**Ærespriser og utmerkelser**

* Hans Majestet Kongens Pokal «Kongepokalen», Wushu NM 2009.
* «Grand Champion» UK Kung Fu Games, Storbritannia 2009.
* Oslo Kommunes idrettsstipend til unge talenter, Oslo rådhus 2010.
* Oslo Kommunes hederspris til fortjente idrettsutøvere, Oslo rådhus 2011.
* Outstanding performance award på Chicago ICMAC Kung Fu Tournament, USA 2011.
* Battle Champion» på Indy Stunt show, USA 2011.
* Oslo Kommunes hederspris til fortjente idrettsutøvere, Oslo rådhus 2013.
* Uttatt utøver til ESPNs Night of Champions på Disney International Martial Arts Festival 2018.

  

**Norske konkurranseresultater**

* 6 x Norgesmester i Wushu, 3 x NM-sølv. NM-medaljør i to idretter; Wushu og Karate.
* 14 gull i andre nasjonale og regionale mesterskap (Norgescup, Hiep Vo Mon osv).
* Første norske vinner av et Wushu Taolu-mesterskap – Wushu Norgescup IV 2005.

  

**Internasjonale konkurranseresultater**

* Deltatt i totalt fire EM og fem VM fra 2006-2017, samt i World TreX-Games og Chungju World Martial Arts Masterships (Kampsport-"OL").
* Bronse i Taiji & Wushu EM, 5 x bronse i Tradisjonell Kung Fu VM, 3 x sølv i World Kung Fu Cup.
* 2 x WTKA All-Style Europamester.
* 2 x Disney International Martial Arts Champion.
* 26 x internasjonal mester på stevner i Kina, Storbritannia, Hong Kong, USA, Tsjekkia, Litauen, Latvia og Sverige.
* 17 x internasjonal medaljør på stevner i Kina, Storbritannia, Tsjekkia, Sverige, Italia, Litauen og Romania.

Referanser
----------

1. ↑  NRK (19. oktober 2010). «Kim Gibson håper på medalje». *NRK*. Besøkt 11. april 2019.
2. ↑  ØYDNA, KNUT. «Wushu-talent ble historisk i junior-EM». *Nettavisen* **(norsk)**. Besøkt 11. april 2019.
3. ↑  frikar (16. mai 2011). «"8" by FRIKAR dance company». Besøkt 11. april 2019.
4. ↑  Nordbakk, Solfrid Therse. «- Det har vært helt fantastisk!». *Nordre Aker Budstikke* **(norsk)**. Besøkt 11. april 2019.
5. ↑  «Manglerud Star: Kim Gibson fysisk trener». Arkivert fra originalen 6. februar 2015. Besøkt 6. februar 2015.
6. ↑  «Norge imponerer den første dagen i Taiji-EM i Moskva | Norges Kampsportforbund». *www.ntbinfo.no* **(norsk)**. Besøkt 11. april 2019.
7. ↑  «Kim Gibson ny landslagscoah i taolu - Svenska Kung fu & Wushuförbundet» **(svensk)**. Besøkt 11. april 2019.

Eksterne lenker
---------------

* Oslo Wushu Team
* Gibson WU7 Arkivert 27. desember 2016 hos Wayback Machine.
* Norges Kampsportforbund: Kim Gibson på asiaturné og VM i Kung Fu
* TV2 Sporten: Kim Gibson sikret norsk VM-bronse i Wushu
* NRK Sport: Forhåndsreportasje Wushu VM 2015